b'\n_START_ARTICLE_\nSacramento, Kalifornija\n_START_SECTION_\nPovijest\n_START_PARAGRAPH_\nNa podru\xc4\x8dju dana\xc5\xa1njeg grada prije doseljavanja europskih kolonijalista \xc5\xbeivjeli su Indijanci iz porodica Nisenan (pleme Vesnak ju\xc5\xbeno od u\xc5\xa1\xc4\x87a rijeke American, pritoka sacramenta) i Sierra Miwok. Godine 1799. ili 1808. \xc5\xa1panjolski istra\xc5\xbeiva\xc4\x8d Gabriel Moraga otkrio je dolinu i rijeku i nazvao ih prema "Presvetom sakramentu tijela i krvi Kristove", \xc5\xa1to se odnosi na Euharistiju._NEWLINE_Jedan od prvih doseljenika bio je \xc5\xa0vicarac John Sutter, podrijetlom iz \xc5\xa1vicarskog Liestala (danas grada prijatelja Sacramenta), koji je stigao u kolovozu 1839., da bi 1840. podigao trgova\xc4\x8dku postaju i utvrdu Sutter\'s Fort (tada "New Helvetia" ili hrvatski: "Nova \xc5\xa0vicarska") uz pomo\xc4\x87 radne snage iz obli\xc5\xbenjih indijanskih rezervata. Godine 1847. zasadio je 2000 vo\xc4\x87aka, \xc4\x8dime je zapo\xc4\x8dela poljoprivredna proizvodnja u dolini Sakramenta. Godine 1848. James W. Marshall otkrio je zlato u dolini, \xc4\x8dime je otpo\xc4\x8dela Kalifornijska zlatna groznica. Tijekom 1840-ih i 1850-ih godina u SAD je, kao posljedica Prvog i Drugog opijumskog rata, pristigao veliki broj Kineza, koji su se najvi\xc5\xa1e naselili u San Franciscu i Sacramentu._NEWLINE_Kalifornijsko je zakonodavstvo, uz podr\xc5\xa1ku guvernera Johna Biglera preselilo u Sacramento 1854. godine. Pod \xc5\xa1panjolskom vla\xc5\xa1\xc4\x87u glavni grad Kalifornije bio je Monterey. Godine 1879. ustavnom konvencijom, Sacramento je trajno imenovan glavnim gradom Kalifornije.\n_START_SECTION_\nStanovni\xc5\xa1tvo\n_START_PARAGRAPH_\nPrema procjeni iz 2007. godine grad je imao 502.743 stanovnika, dok je podru\xc4\x8dje utjecaja grada imalo 3.091.120 stanovnika._NEWLINE_Prema rasnoj podjeli u gradu \xc5\xbeivi najvi\xc5\xa1e bijelaca, kojih ima 53,0%, druga najbrojnija rasa su Azijati, kojih je 19,3%, dok su tre\xc4\x87i po brojnosti Afroamerikanci sa 16,1% od ukupnoga stanovni\xc5\xa1tva grada.'